google/wiki40b huggingface dataset:
Νταν Σπιτζ

Βιογραφία

Ο Σπιτζ γεννήθηκε στην κομητεία Ρόκλαντ, προάστιο της Νέας Υόρκης, από γονείς εβραϊκής καταγωγής. Ο πατέρας του ήταν δικηγόρος και η μητέρα του καθηγήτρια λυκείου, ενώ ο αδελφός του ασχολήθηκε επίσης, με την μουσική, όντας μπασίστας για τα συγκροτήματα των White Lion και των Black Sabbath. Επηρεασμένος από τον αδελφό του, ο Σπιτζ ξεκίνησε να παίζει κιθάρα όταν ήταν μαθητής γυμνασίου και όταν πήγε στο κολέγιο, αποφάσισε να σταματήσει τις σπουδές του ένα χρόνο αργότερα για να ενταχθεί στους Anthrax.
Με τους Anthrax κυκλοφόρησε έξι στούντιο άλμπουμ, εκ των οποίων τα τέσσερα έγιναν χρυσά και μπήκαν στο Top-100 του Billboard και το Top-20 στην Μεγάλη Βρετανία. Το συγκρότημα καθιερώθηκε ως ένα από τα τέσσερα μεγάλα ονόματα του αμερικάνικου thrash metal (The Big Four) μαζί με τους (Metallica, Megadeth και Slayer).
Το 1995, ο Σπιτζ αποχώρησε από τους Anthrax, θέλοντας να μην συνεχίσει την μουσική του καριέρα. Παρακολούθησε εκπαιδευτικό πρόγραμμα ωρολογοποιίας και άνοιξε δικό του κατάστημα επιδιόρθωσης ωρολογίων.
Το 2000, προσηλυτίστηκε τον Χριστιανισμό και παντρεύτηκε την Κάντι Σπιτζ.
Top 10 Born Again Christian's in Metal - The Gauntlet</ref> Τον Απρίλιο του 2005, οι Anthrax ανακοίνωσαν την επανένωση της σύνθεσης που είχε ηχογραφήσει το άλμπουμ "Among the Living" το 1987, με τον Σπιτζ στην σόλο κιθάρα. Περιόδευσαν σε όλο τον κόσμο και ηχογράφησαν το άλμπουμ "Alive 2". Μετά το τέλος της περιοδείας, ο Σπιτζ αποχώρησε και πάλι, δίνοντας την θέση του στον Ρομπ Κατζιάνο.
Το 2007, η Κάντι Σπιτζ γέννησε δίδυμα, τα οποία είχαν πρόβλημα αυτισμού. Το ζευγάρι είναι ενεργό μέλος του οργανισμού αντιμετώπισης του αυτισμού με την ονομασία "Autism Speaks".
Τον Ιούνιο του 2009, ο Σπιτζ έπαθε καρδιακή προσβολή και αναγκάστηκε να υποβληθεί σε εγχείρηση τριπλού μπάι πας (bypass).
Την επόμενη χρονιά, σχημάτισε τους Red Lamb μαζί με τον τραγουδιστή Ντον Τσάφιν και τον κιμπορντίστα Κρις Βρένα, κυκλοφορώντας το ομώνυμο άλμπουμ σε παραγωγή του Ντέιβ Μαστέιν. Το άλμπουμ περιείχε το κομμάτι "Puzzle Box", το οποίο γυρίστηκε σε βίντεο κλιπ και αναφέρεται στον καθημερινό αγώνα μιας οικογένειας με αυτιστικά παιδιά.
Τα Χριστούγεννα του 2013, ο Σπιτζ συνελήφθη με την υποψία της επίθεσης κατά της συζύγου του, η οποία δήλωσε ότι έγινε παρεξήγηση και οι κατηγορίες αποσύρθηκαν. Τρεις μήνες αργότερα, το ζευγάρι αποφάσισε να χωρίσει.
Πρωτάθλημα πετοσφαίρισης Α' εθνικής κατηγορίας ανδρών 1976-1977

Το πανελλήνιο πρωτάθλημα πετοσφαίρισης Α' Εθνικής κατηγορίας για τη σεζόν 1976/77 ξεκίνησε στις 26 Οκτωβρίου του 1976 και ολοκληρώθηκε στις 4 Μαρτίου του 1977 με τον αγώνα μπαράζ Παναθηναϊκού−Ολυμπιακού. Πρωταθλητής αναδείχθηκε ο Παναθηναϊκός για δέκατη φορά στην ιστορία του. Δεν υποβιβάστηκε καμία ομάδα λόγω της αύξησης των συμμετεχόντων ομάδων από οκτώ σε δέκα την επόμενη σεζόν, 1977/78. Αντιθέτως οι δύο τελευταίες ομάδες της βαθμολογίας, ο Ιωνικός και η Λάρισα, κατόρθωσαν να εξασφαλίσουν δύο θέσεις στην Α' εθνική της περιόδου 1977-78 μετά από αγώνες μπαράζ με τις δευτεραθλήτριες των δύο ομίλων της Β' Εθνικής, Νηρέα Κολωνού και Έσπερο Βυζαντίου.
Σταμάτης Φασουλής

Βιογραφία

Γεννήθηκε στα Αμπελάκια Σαλαμίνας και μεγάλωσε στην Κυψέλη. Έχει σπουδάσει στη Δραματική Σχολή του Εθνικού Θεάτρου.
Ήταν ένα από τα βασικά στελέχη του Ελεύθερου Θεάτρου και κατόπιν της Ελεύθερης Σκηνής. Έχει σκηνοθετήσει πολλές θεατρικές παραστάσεις, μεταξύ αυτών: Το τρίτο στεφάνι, Νίκη, Πλούτος, Ο θάνατος του εμποράκου, Βίρα τις άγκυρες και Αλέξης Ζορμπάς. Επίσης, έχει πολλές εμφανίσεις ως ηθοποιός στο θέατρο, στην τηλεόραση και στον κινηματογράφο.
Το 2001 ξεκίνησε με δική του πρωτοβουλία η απονομή του Βραβείου Χορν.
Έχει συγγράψει τρία βιβλία: Ένας ηθοποιός διημερεύει, Μια πατρίδα τάβλι και Ένα βότσαλο στη μνήμη. Επιπλέον, το 2017 ήταν μέλος της κριτικής επιτροπής στο τηλεοπτικό σόου Your Face Sounds Familiar.
Ο Σταμάτης Φασουλής έχει εκφράσει δημοσίως τις πολιτικές του απόψεις. Έχει ασκήσει κριτική στον Αλέξη Τσίπρα, ενώ στο δημοψήφισμα του 2015 τάχθηκε υπέρ του Ναι. Αρθρογραφεί τακτικά στα "Νέα".
Από τέρματος λάκτισμα (άουτ)

Άουτ στην ορολογία του ποδοσφαίρου σημαίνει ότι η μπάλα έχει περάσει ολόκληρη έξω από την γραμμή του τέρματος είτε στο έδαφος είτε στον αέρα και ο τελευταίος παίκτης που ακούμπησε την μπάλα ήταν της επιτιθέμενης ομάδας. Σε αυτή την περίπτωση ο διαιτητής διακόπτει το παιχνίδι. Η επαναφορά της μπάλας στο παιχνίδι γίνεται είτε από τον τερματοφύλακα. Η εκτέλεση δεν είναι υποχρεωτική από τον τερματοφύλακα αλλά με την εκτέλεσή του δίνεται πλεονέκτημα να υπάρχουν περισσότεροι να δεχτούν την μπάλα. Όλοι οι παίχτες πρέπει να είναι εκτός της μεγάλης περιοχής, εκτός εάν δεν εκτελεί ο τερματοφύλακας της ομάδας, κάθεται και φυλάει το τέρμα. Μπορεί να επιτευχθεί γκολ άμεσα από το άουτ αλλά μόνο εναντίον της αντίπαλης ομάδας. Αυτογκόλ δεν μπορεί να μπει από το άουτ. Στην περίπτωση αυτή δίνεται κόρνερ υπέρ της αντίπαλης ομάδας. Η λέξη άουτ είναι αγγλική και σημαίνει έξω.
Όθων Α΄ της Σουηβίας και Βαυαρίας

Βιογραφία

Ήταν ο μόνος γιος του Λιούντολφ, δούκα της Σουηβίας και της Ίντα των Κορραδιδών, κόρης του Χέρμαν Α΄ δούκα της Σουηβίας. Αδελφή του ήταν η Ματίλντα, ηγουμένη του αββαείου του Έσσεν.
Ο πατέρας του απεβίωσε το 957 και τον άφησε 3 ετών. Ο Όθων μεγάλωσε στην Αυλή του πάππου του Όθωνα Α΄ της Γερμανίας, ο οποίος τον μεγάλωσε μαζί με τον γιο του Όθωνα Β΄. Αυτός ήταν ένα έτος μικρότερος του Όθωνα, που τον έβλεπε ως αδελφό μάλλον παρά ως θείο. 
Ο Λιούντολφ είχε εξεγερθεί εναντίον του πατέρα του Όθωνα Α΄ της Γερμανίας και για τιμωρία τού αφαιρέθηκε το δουκάτο και δόθηκε στον Μπούρχαρτ Γ΄. Αυτός απεβίωσε το 973 άτεκνος και ο Όθων Β΄, που είχε γίνει εντωμεταξύ βασιλιάς της Γερμανίας, έδωσε το δουκάτο στον Όθωνα. Ο Όθων έγινε ο έμπιστος του βασιλιά. Το 976 εξεγέρθηκε ο Ερρίκος Β΄ ο εριστικός, δούκας της Βαυαρίας και ο βασιλιάς τον φυλάκισε και έδωσε το δουκάτο του στον Όθωνα. Έγινε έτσι δούκας Σουηβίας και Βαυαρίας. Ενόσω ο Όθων Β΄ έλλειπε σε εκστρατεία, εξεγέρθηκαν ο Ερρίκος Α΄ επίσκοπος του Άουγκσμουργκ, ο Ερρίκος Β΄ που είχε αποφυλακιστεί και ο Ερρίκος Γ΄ της Καρινθίας, το 977. Το επόμενο έτος τους πολιόρκησε διαδοχικά στο Πσσσάου και τους συνέτριψε. Έστειλε στρατό για ενίσχυση στον Όθωνα Β΄.
Το 980 ακολούθησε τον Όθωνα Β΄ στην εκστρατεία του στη Νότιο Ιταλία, εναντίον των Ρωμαίων (Βυζαντινών) και των Αράβων (Σαρακηνών) στη Σικελία. Οι Γερμανοί ηττήθηκαν από τους Ρωμαίους στον Κρότωνα (982) και μετά τους επιτέθηκαν οι Άραβες, αλλά ο Όθων γλίτωσε με τραύματα. Κατά την επιστροφή στη Γερμανία, απεβίωσε από αυτά στη Λούκκα. Το συμβάν αναφέρεται στο Αγγλο-Σαξονικό Χρονικό, έκδοση Άμπινγκντον. Το σώμα του μεταφέρθηκε στο Ασάφενμπουργκ, στον εκεί ναό των Αγ. Πέτρου & Αλεξάνδρου, που είχε γενναιόδωρα ευεργετήσει. 
Ο Όθων και η αδελφή του Ματίλντα είχαν δωρήσει έναν πολύτιμο λιθοκόλλητο σταυρό, στον καθεδρικό του Έσσεν. Φυλάσσεται στο εκεί θησαυροφυλάκιο και στο κάτω μέρος εμφανίζονται οι δύο δωρητές.
Δεν νυμφεύτηκε και δεν είχε απογόνους.
Γενικές εκλογές στην πρώην Γιουγκοσλαβική Δημοκρατία της Μακεδονίας (2014)

Οι Γενικές εκλογές διεξήχθησαν πρόωρα στην Πρώην Γιουγκοσλαβική Δημοκρατία της Μακεδονίας τον Απρίλιο του 2014 για την εκλογή Προέδρου και μελών της Εθνοσυνέλευσης.
Ο πρώτος γύρος των προεδρικών εκλογών διεξήχθη στις 13 Απριλίου με τον πρόεδρο Γκιόργκε Ίβανοφ να προηγείται με ποσοστό 52% των ψήφων. Ωστόσο, δεν είχε την υποστήριξη του 50% όλων των εγγεγραμμένων ψηφοφόρων, με αποτέλεσμα να χρειαστεί η διεξαγωγή και δεύτερου γύρου στις 27 Απριλίου, ταυτόχρονα με τις βουλευτικές εκλογές. Ο Ίβανοφ και ο κυβερνών συνασπισμός VMRO-DPMNE αναδείχθηκαν νικητές.

Πλαίσιο

Έπειτα από την ασυμφωνία του κυβερνώντος συνασπισμού VMRO-DPMNE και του DUI να κατεβάσουν έναν κοινό υποψήφιο για τις προεδρικές εκλογές, οι βουλευτικές εκλογές διεξήχθησαν ταυτόχρονα με το δεύτερο γύρο των προεδρικών εκλογών.
Ο πρώτος γύρος των προεδρικών εκλογών διεξήχθη στις 13 Απριλίου, με υποψηφίους τους Γκιόργκι Ίβανοφ (VMRO-DPMNE), Στέβο Πενταρόφσκι (SDSM), Ιλίγιαζ Χαλίμι (DPA) και Ζόραν Ποπόφσκι (GROM). Λίγο μετά το κλείσιμο της κάλπης, ο επικεφαλής του σοσιαλδημοκρατικού κόμματος της αντιπολίτευσης SDSM, Ζόραν Ζάεβ  ανακοίνωσε ότι δεν αναγνωρίζει την εκλογική διαδικασία, κάνοντας λόγο για «κατάχρηση όλου του κρατικού συστήματος από την κυβέρνηση».
Στις βουλευτικές εκλογές πήραν μέρος συνολικά 14 πολιτικά κόμματα και συνασπισμοί.
Ο δεύτερος γύρος των εκλογών παρακολουθήθηκε από 550 ξένους παρατηρητές και 283 μεταφραστές, σύμφωνα με στοιχεία από την Κρατική Εκλογική Επιτροπή. Μετά τη διεξαγωγή των εκλογών, ο Νίκολα Γκρούεβσκι έλαβε εντολή σχηματισμού νέας κυβέρνησης.
Η νέα κυβέρνηση πήρε ψήφο εμπιστοσύνης από το Κοινοβούλιο στις 19 Ιουνίου 2014 με 77 ψήφους υπέρ και 6 κατά. Οι βουλευτές του σλαβικού συνασπισμού της αντιπολίτευσης (SDSM) δεν αναγνώρισαν το αποτέλεσμα των βουλευτικών εκλογών και την κυβέρνηση.
Ούγος του Μπριέν

Βιογραφία

Ο Ούγος του Μπριέν ήταν δεύτερος του Γκωτιέ Δ΄ του Μπριέν και της Μαρίας των Λουζινιάν μεγαλύτερης κόρης του Ούγου Α΄ της Κύπρου.
Το 1244 ο πατέρας του δολοφονήθηκε στο Κάιρο και τον διαδέχθηκε ο πρωτότοκος Ιωάννης κόμης του Μπριέν, που απεβίωσε π. το 1260. Έτσι ο Ούγος κληρονόμησε την κομητεία του Μπριέν στην Καμπανία της ανατολικής Γαλλίας και τις διεκδικήσεις στην κομητεία του Λέτσε και στο πριγκιπάτο του Τάραντα, περιοχών της νότιας Ιταλίας, που είχαν κατασχεθεί από το 1205. 
Το 1267 απεβίωσε ο εξάδελφός του Ούγος Β΄ των Λουζινιάν της Κύπρου, τελευταίος άρρην του κλάδου του· αυτόν έπρεπε να τον διαδεχθεί της πρεσβύτερης θείας του Μαρίας των Λουζινιάν (απεβ. 1253) ο γιος Ούγος ντε Μπριέν. Αντ' αυτού η Υψηλή Αυλή της Κύπρου αποφάσισε να τον διαδεχθεί της νεότερης θείας του Ισαβέλλας ο γιος Ούγος Γ΄ των Πουατιέ, που ανέλαβε βασιλιάς της Κύπρου. Το 1268 απεβίωσε ο Κορραδίνος των Χοενστάουφεν της Ιερουσαλήμ, δισεγγονός της Μαρίας του Μομφερράτου της Ιερουσαλήμ. Η διαδοχή πήγαινε στην επόμενη αδελφή της, την Αλίκη των Μπλουά-Καμπανίας, στην μεγαλύτερη κόρη αυτής Μαρία των Λουζινιάν και στον γιο αυτής Ούγο. Το 1264 ο Ούγος διεκδίκησε τον τίτλο, αλλά η Υψηλή Αυλή της Κύπρου πάλι αναγνώρισε τη διαδοχή, μέσω της νεότερης κόρης τής Αλίκης, της Ισαβέλλας στο γιο αυτής Ούγο Γ΄, που έγινε τιτουλάριος βασιλιάς της Ιερουσαλήμ. 
Αφού απέτυχε να βρει την τύχη του στην Ανατολή (Outremer), την αναζήτησε στην Ευρώπη και τέθηκε στις υπηρεσίες του Καρόλου Α΄ της Σικελίας(-Νάπολης). Έγινε γενικός κατεπάνω του Μπρίντιζι (Βρινδισίου), του Οτράντο (Υδρούντος) & της Απουλίας και κύριος του Κονβερσάνο. Ήταν ένθερμος οπαδός των Καπετιδών-Ανζού στην Ιταλία. Για τις υπηρεσίες του, τού αποδόθηκε η κομητεία του Λέτσε του πάππου του. Το 1284 στη μάχη του κόλπου της Νάπολης αιχμαλωτίστηκε μαζί με τον Κάρολο Β΄ της Νάπολης και πάλι το 1287 με τη μάχη των Κομήτων. Και τις δύο φορές ναυμάχησε με τον Ρογήρο ντε Λούρια ναύαρχο των Αραγωνέζων διεκδικητών της Σικελίας. Αυτός του υποσχέθηκε να κρατήσει μόνο τον γιο του Γκωτιέ Ε΄ του Μπριέν ως όμηρο.
Όταν απεβίωσε η μητέρα τού Γκωτιέ Ε΄, ο Ούγος νυμφεύτηκε την Ελένη, χήρα του Γουιέλμου ντε Λα Ρος δούκα των Αθηνών και επίτροπο του γιου της Γκυ Β΄ ντε Λα Ρος, έτσι έγινε αντιπρόσωπος (bailus) στο δουκάτο των Αθηνών ως την ενηλικίωση του προγονού του Γκυ Β΄. Στη μάχη του Γκαλιάνο σκοτώθηκε πολεμώντας Καταλανούς Αλμογαβάρους και τον διαδέχθηκε ο γιος του Γκωτιέ Ε΄.
Κυλιόμενη σκάλα

Η κυλιόμενη σκάλα ή κυλιόμενη κλίμακα είναι ένας μηχανισμός κάθετης μεταφοράς ανθρώπων, που έχει τη μορφή κινούμενης σκάλας και συνήθως μεταφέρει πρόσωπα μεταξύ ορόφων ενός μεγάλου κτίσματος (ιδίως πολυκαταστήματος), σε σταθμούς μετρό, και αλλού. Αποτελείται από μία αλυσίδα διαδοχικών συνδεδεμένων σκαλοπατιών, την οποία κινεί ένας ηλεκτρικός κινητήρας. Η κίνησή τους οριοθετείται πλευρικά από ένα ζεύγος σιδηροτροχιών, χάρη στις οποίες το κάθε σκαλοπάτι παραμένει σε οριζόντια θέση.
Γενικώς οι κυλιόμενες σκάλες χρησιμοποιούνται σε όλο τον κόσμο σε πολυσύχναστα μέρη όπου η χρήση ανελκυστήρων (ασανσέρ) δεν θα ήταν πρακτική. Εκτός των παραπάνω, η κυλιόμενη σκάλα απαντάται συχνά και σε εμπορικά κέντρα (μολς), αεροδρόμια, πολυκινηματογράφους, πολυχώρους συναυλιών και συνεδριακά κέντρα, ξενοδοχεία, στάδια και δημόσια κτήρια.
Η κυλιόμενη σκάλα μπορεί να μεταφέρει μεγάλους αριθμούς ανθρώπων ανά μονάδα χρόνου, τόσο προς τα επάνω, όσο και προς τα κάτω, και μπορεί να εγκατασταθεί στον ίδιο χώρο με ένα συμβατικό κλιμακοστάσιο. Οι χρήστες τους δεν χρειάζεται να περιμένουν (εκτός από περιπτώσεις συνωστισμού), ενώ μπορούν είτε να παραμένουν ακίνητοι κατά τη χρήση τους (πάνω στο ίδιο σκαλοπάτι), είτε να ανεβοκατεβαίνουν και οι ίδιοι όταν είναι βιαστικοί.
Οι κυλιόμενες κλίμακες μπορούν να καθοδηγήσουν τους ανθρώπους προς τις κύριες εξόδους και να χρησιμοποιηθούν ακόμα και σε υπαίθριο χώρο αν είναι κατασκευασμένες με αδιάβροχα μέρη. Σημαντικό είναι επίσης το πλεονέκτημα ότι μία κυλιόμενη σκάλα που δεν λειτουργεί, μπορεί να χρησιμεύει ως κανονική σκάλα, ενώ οι περισσότερες μηχανικές διατάξεις, όπως τα ασανσέρ, αχρηστεύονται σε περιπτώσεις βλάβης ή διακοπής της ηλεκτροδοτήσεως.
Λορένα Στρόκα

Βιογραφία

Γεννήθηκε στην Αυλώνα όπου ολοκλήρωσε με άριστα την δευτεροβάθμια εκπαίδευσή της. Αμέσως μετά την αποφοίτησή της μετακόμισε στην Αθήνα (Ελλάδα) και παρακολούθησε εξειδικευμένα μαθήματα αγγλικής και ελληνικής γλώσσας στην Ελληνοαμερικανική Ένωση (Hellenic American Union). Το 2008 απέκτησε το Προπτυχιακό της δίπλωμα στη Δίγλωσση Μετάφραση (BA in Bilingual Translation English<=>Greek) από το Roehampton University του Ηνωμένου Βασιλείου και συνέχισε με Μεταπτυχιακές σπουδές στην Εξειδικευμένη Μετάφραση (MA in Specialised Translation) στο ίδιο Πανεπιστήμιο.
Από μικρή ασχολήθηκε με τη γραφή. Την πρώτη της επίσημη παρουσία την έκανε το 2004 με την ποιητική συλλογή της Πηγή του Έρωτα (2004) και έπειτα ακολούθησαν και άλλα έργα, όπως τα Ουράνιο Τόξο στα Μάτια Μου (2009), Παντού και Πουθενά (2011), Mitologjia, Filozofet Dhe Poetet E Lashte Greke (2010) κ.λπ. Το περιεχόμενο των ποιημάτων της είναι προοδευτικό και γενικά την ποίηση της χαρακτηρίζει ο ανθρώπινος και κοινωνικός προβληματισμός.
Ασχολείται επαγγελματικά με τη μετάφραση και την επιμέλεια κειμένων από το 2007. Μέχρι στιγμής έχει μεταφράσει δυο βιβλία, τα Mite dhe legjenda popujsh: Afrike (2010), Mite dhe legjenda popujsh: Kine (2010), καθώς και ποιήματα και διηγήματα.
Αντώνιος Πάντος

Σταδιοδρομία

Γεννήθηκε στο Βόλο και ο πατέρας του, Γεώργιος, ήταν πρόεδρος του τοπικού παραρτήματος του Ερυθρού Σταυρού. Το 1945 διέκοψε τις σπουδές του και ανέλαβε τη διεύθυνση των "Κυλινδρόμυλων Αφοί Αντ. Πάντου" στο Βελεστίνο (ως το 1975, οπότε η λειτουργία τους σταμάτησε).   Διετέλεσε αρχικά πρόεδρος της κοινότητας Βελεστίνου και έπειτα δήμαρχος, συνολικά επί 13 χρόνια. Επί δημαρχίας του αναμορφώθηκε ο Δήμος Βελεστίνου και έγιναν έργα όπως η διάνοιξη δρόμων.
Στις εκλογές του 1961 εξελέγη για πρώτη φορά βουλευτής στην εκλογική περιφέρεια Μαγνησίας με την ΕΡΕ με 5.642 σταυρούς. Επανεξελέγη βουλευτής από τη δεύτερη κατανομή στις εκλογές του 1963.
Απεβίωσε πλήρης ημερών το Μάιο του 2014. Η νεκρώσιμη ακολουθία εψάλη στην Αττική ενώ η κηδεία του έγινε από τον Ιερό Ναό του Αγίου Μηνά, στο Βελεστίνο.
Γέφυρα του Δούναβη

Ιστορία

Εγκαινιάστηκε στις 20 Ιουνίου 1954 και σχεδιάστηκε από τους Σοβιετικούς μηχανικούς Β. Αντρέγιεφ και Ν. Ρουντομάζιν. Η γέφυρα έχει μήκος 222,352 μέτρων και ήταν τότε η μόνη γέφυρα πάνω από τον Δούναβη που μοιραζόταν μεταξύ της Βουλγαρίας και της Ρουμανίας, ενώ η υπόλοιπη κυκλοφορία εξυπηρετούταν από πορθμεία και χερσαίες διαδρομές. Τα διακοσμητικά στοιχεία σχεδιάστηκαν από τον Βούλγαρο αρχιτέκτονα Γκεόργκι Οβτσάροφ. Η γέφυρα έχει δύο καταστρώματα. έναν αυτοκινητόδρομο δύο λωρίδων και έναν σιδηρόδρομο. Περιλαμβάνονται πεζοδρόμια για πεζούς. Το κεντρικό τμήμα της γέφυρας (85 μ.) είναι κινητό και μπορεί να ανυψωθεί για διέλευση μεγάλων σκαφών. Η συντήρηση του κινητού μέρους αποτελεί ευθύνη της Ρουμανίας και ελέγχεται περιοδικά. Η γέφυρα κατασκευάστηκε σε δυόμισι χρόνια με τη βοήθεια της Σοβιετικής Ένωσης.
Οι Σοβιετικοί την ονόμασαν "Γέφυρα Φιλίας", αλλά μετά την πτώση των κομμουνιστικών καθεστώτων στις δύο χώρες, η γέφυρα πήρε το πιο λειτουργικό όνομα "Γέφυρα του Δούναβη".
Στη γέφυρα υπάρχουν σταθμοί συνοριακών ελέγχων, καθώς χρησιμεύει ως συνοριακή διέλευση μεταξύ των δύο χωρών. Από τον Ιανουάριο του 2007 δεν υπάρχει πλέον τελωνειακός έλεγχος και ο έλεγχος διαβατηρίου / ταυτότητας γίνεται "σε ένα γραφείο" είτε από τη βουλγαρική ή τη ρουμανική συνοριακή αστυνομία, που αποτελεί "εσωτερικό σύνορο" εντός της Ευρωπαϊκής Ένωσης. Ο συνοριακός έλεγχος θα καταργηθεί εντελώς όταν η Βουλγαρία και η Ρουμανία προσχωρήσουν στη ζώνη Σένγκεν.
Στις 3 Σεπτεμβρίου 2011 άνοιξε το βουλγαρικό τμήμα της γέφυρας, μετά από δύο μήνες αποκατάστασης.

Υπάρχει ένα ζευγάρι ορθογώνιων πύργων που στηρίζονται από τους στύλους και στις δύο άκρες.
120347 Σαλάσια

Φυσικά χαρακτηριστικά

Η Σαλάσια αν και όπως τα χαουμεειδή αντικείμενα έχει κλίση περίπου 24° ως προς της εκλειπτική, δεν ανήκει στην οικογένεια αυτή, καθώς στο φάσμα στην εγγύς υπέρυθρη ακτινοβολία δεν έχει ουσιαστικά χαρακτηριστικά και δείχνει ότι συγκέντρωση πάγου μικρότερη από 5%. Η Σαλάσια έχει χαμηλή λευκαύγεια, αφού αντανακλά μόλις το 4% του φωτός που πέφτει στην επιφάνειά της. Αυτό είναι το χαμηλότερο γνωστό για ένα μεγάλο μεταποσειδώνιο αντικείμενο.
Η διάμετρος της Σαλάσιας με βάση παρατηρήσεις από τα διαστημικά τηλεσκόπια Χαμπλ και Σπίτζερ είναι 905±103 χλμ. Με βάση παρατηρήσεις από το διαστημικό τηλεσκόπιο Χέρσελ το 2012, η Σαλάσια έχει διάμετρο 901 ±45 χιλιόμετρα, δηλαδή, έχει παρόμοιες διαστάσεις με το 90482 Όρκο και είναι λίγο μικρότερο από τα 50000 Κουάοαρ και (307261) 2002 MS₄. Συνυπολογίζοντας επιπλέον παρατηρήσεις από το Χέρσελ υπολογίστηκε ότι η Σαλάσια έχει διάμετρο 874 ±32 χιλιόμετρα. Η μάζα του διπλού συστήματος υπολογίστηκε σε 4,38±0,16×10²⁰ κιλά. Συγκρίνοντας τη διάμετρο της Σαλάσιας και της Ακταίας υπολογίστηκε ότι το 96% της μάζας του συστήματος πρέπει να ανήκει στην Σαλάσια και αυτή η μάζα μπορεί να είναι αρκετή για να δώσει στη Σαλάσια σφαιροειδές σχήμα. Η πυκνότητα της Σαλάσιας είναι μεγαλύτερη από 1 g/cm³, με τιμές 1,29 ±0,29 g/cm³. Είναι η μικρότερη πυκνότητα που έχει βρεθεί για μεγάλου μεγέθους μεταποσειδώνιο αντικείμενο, ενώ δείχνει ότι το εσωτερικό της Σαλάσιας μπορεί να έχει συγκριτικά περισσότερο πάγο.

Δορυφόρος

Η Σαλάσια έχει ένα δορυφόρο με διάμετρο περίπου 300 χιλιόμετρα που περιφέρεται σε απόσταση 5.600 χιλιομέτρων σε πεντέμιση ημέρες . Ονομάζεται Ακταία. Όσον αφορά το μέγεθος των συστατικών του, το διπλό σύστημα μοιάζει πολύ με αυτού του Όρκου και του Βανθ.
Ντάλερ Κουζιάγιεφ

Καριέρα

Ξεκίνησε ν' ασχολείται με το ποδόσφαιρο στο Ορενμπούργκ. Ο πατέρας του, Αντιάμ Κουζιάγιεφ, ήταν προπονητής της ΦΚ Γκαζοβίκ Ορενμπούργκ. Αργότερα, ο Ντάλερ μετακόμισε στην Αγία Πετρούπολη, όπου και έγινε δεκτός στην Ακαδημία της Ζενίτ Αγίας Πετρούπολης, ενώ την περιόδο 2011-2012 αγωνίστηκε στη νεανική ομάδα του συλλόγου. Το 2012, ο Ντάλερ πραγματοποίησε το ντεμπούτο του στο επαγγελματικό ποδόσφαιρο στην ΦΚ Καρέλια, την οποία προπονούσε ο πατέρας του. Στο τέλος της χρονιάς, μετεγράφη στην ΦΚ Νεφτεχίμικ Νιζνεκάμσκ, η οποία αγωνιζόταν στη Β' κατηγορία του Πρωταθλήματος Ρωσίας. Τον χειμώνα του 2014, ο Ντάλερ μετεγράφη στην Τέρεκ Γκρόζνι, η οποία αγωνιζόταν στην Ρωσική Πρέμιερ Λιγκ. Πραγματοποίησε το ντεμπούτο του στην Ρωσική Πρέμιερ Λιγκ στην τελευταία αγωνιστική του Πρωταθλήματος Ρωσίας 2013-2014, στον αγώνα με την Ρουμπίν Καζάν, αντικαθιστώντας τον Φακούντο Πίρις στο 80ο λεπτό. Το καλοκαίρι του 2017 επέστρεψε στη Ζενίτ Αγίας Πετρούπολης.
Νγκούλτρουμ

Ιστορία

Το σημερινό νόμισμα εισήχθη το 1974 και αντικατέστησε τη Ρουπία Μπουτάν, με την οποία είχε ίδια αξία. Το νγκούλτρουμ έχει ίδια αξία με τη Ρουπία Ινδίας. Η ινδική ρουπία εξακολουθεί να επηρεάζει το μπουτανέζικο νόμισμα.

Κέρματα

To 1974 κυκλοφόρησαν κέρματα των 5 και 10 chetrums, των 20 chetrums και των 25 chetrums από χαλκονικέλιο και του 1 ngultrum. Η νέα σειρά κερμάτων κυκλοφόρησε το 1979, με τα κέρματα να αποτελούνται από νέο υλικό. Τα κέρματα των 5 και 10 chhertum έχουν πλέον κατά πολύ σταματήσει να κυκλοφορούν.

Τραπεζογραμμάτια

Το 1974 είδε την εισαγωγή χαρτονομισμάτων του 1, 5 και των 10 ngultrums και ακολούθησαν τα 100 ngultrums το 1978 καιτα 2, 20 και 50 ngultrums το 1981. Το 1986 η έκδοση των χαρτονομισμάτων αποτέλεσε το έργο ειδικής Νομισματικής Αρχής. Το 2006 εισήχθη νέα σειρά τραπεζογραμματίων, ανάμεσα στα οποία και αυτών του 1 νγκούλτρουμ.
Οθέλο Χάντερ

Γυμνάσιο και Κολέγιο

Ο Χάντερ ξεκίνησε να παίζει μπάσκετ, στο γυμνάσιο της περιοχής του, το Richard J. Reynolds High School.  Κατόπιν πήγε σε κολέγιο της Φλώριδας, το Hillsborough, για δύο χρόνια και, αργότερα, έγινε μέλος του πανεπιστημίου του Οχάιο. Εκεί, έκανε έναν καλό κολεγιακό τελικό, με συμπαίκτη τον Κώστα Κουφό κ.ά. Εκείνη η ομάδα ονομάστηκε «Thad Five». Μετά από την καλή του εμφάνιση εισήχθηκε στα NBA Ντραφτ του 2008, αλλά δεν επιλέχθηκε από καμία ομάδα.

Επαγγελματική καριέρα

Ο Χάντερ δοκιμάστηκε από τους Ατλάντα Χοκς, στο summer-league, αφήνοντας πολύ καλές εντυπώσεις (13,2 πόντους και 6,3 ριμπάουντ). Έτσι κέρδισε το πρώτο του επαγγελματικό συμβόλαιο. Υπογράφοντας στις 11 Αυγούστου του 2008 με τους Χοκς και, παραμένοντας εκεί, έως τον Ιανουάριο του 2010.
Αργότερα ο Χάντερ θα ενταχθεί στην ομάδα του Ηλυσιακoύ ενώ θα συνεχίσει να δοκιμάζει σε διάφορα Ευρωπαϊκά πρωταθλήματα, όπως το ουκρανικό, το ισπανικό και το ιταλικό με τις Ντιναμό Σάσαρι και Μοντεπάτσι Σιένα. Αγωνίστηκε επίσης δύο φορές στο κινέζικο πρωτάθλημα.
Στις 28 Ιουλίου του 2014 επέστρεψε στο ελληνικό πρωτάθλημα υπογράφοντας συμβόλαιο με τον Ολυμπιακό.
Το καλοκαίρι του 2016 ανακοινώθηκε από την Ρεάλ Μαδρίτης για τα επόμενα δυο χρόνια.
Μετά από ένα χρόνο στην Ισπανία πήρε μεταγραφή για την ΤΣΣΚΑ Μόσχας στην οποία έκλεισε για δυο χρόνια. Στις 19 Μαΐου 2019 κατέκτησε για πρώτη φορά την Ευρωλίγκα. Τον Ιούνιο αναδείχτηκε για δεύτερη φορά πρωταθλητής στην VTB Λίγκα.
Στις 16 Ιουλίου 2019, ανακοινώθηκε επίσημα από την Μακάμπι Τελ Αβίβ για τα επόμενα δύο χρόνια (1+1).
Εθνική Αλγερίας (ποδόσφαιρο ανδρών)

Ιστορία

Έχει προκριθεί 4 φορές στην τελική φάση του Παγκοσμίου Κυπέλλου Ποδοσφαρίου: 1982, 1986, 2010, 2014. Επιπρόσθετα, έχει κερδίσει δύο φορές το Κύπελλο Εθνών Αφρικής το 1990 όταν φιλοξενούσε τη διοργάνωση και το 2019. Ψηλότερη θέση στην κατάταξη της FIFA ήταν η 19η μεταξύ Νοεμβρίου και Δεκεμβρίου 2012.
Λήιτος

Στην ελληνική μυθολογία με το όνομα Λήιτος (είτε από το ληίζω = ληστεύω, αρπάζω, δηλαδή «ο άρπαγας», είτε από το λήιτον (κοινό, λαϊκό συμβούλιο), «ένας από τον λαό») είναι γνωστός ένας Θηβαίος ήρωας, ο οποίος ήταν γιος του Αλεκτρύωνα ή του Αλέκτορα. Ο Λήιτος συγκαταλέγεται ανάμεσα στους Βοιωτούς ηγεμόνες που έλαβαν μέρος στον Τρωικό Πόλεμο. Εκεί σκότωσε τον Τρωαδίτη Φύλακο, αλλά νικήθηκε από τον `Εκτορα. Ο Λήιτος αναφέρεται και μεταξύ των Αργοναυτών. Τον υποτιθέμενο τάφο του Ληίτου έδειχναν στις Πλαταιές, κοντά στο ιερό της Ελευσινίας Δήμητρας.
Δημήτριος Μόσχος

Βιογραφικά στοιχεία

Πατέρας του ήταν ο Ιωάννης, από τον οποίο έλαβε τις πρώτες γνώσεις του. Ήρθε στην Ενετία και δίδαξε εκεί και στην Φερράρα. Ανάμεσα στους πολυάριθμους μαθητές του ήταν ίσως και οι Ραγγώνοι, από επιφανή οικογένεια της Μόντενα. Μετακόμισε στη Μάντουα πριν το 1478, οπότε και απεβίωσε ο ηγεμόνας Λουδοβίκος Γκονζάγα, που κυβερνούσε από το 1444. Είναι πιθανόν, ότι στην Φερράρα έκανε την γνωριμία του με τον Ιωάννη τον Πίκο, κύριο του Μιράντολα. Οπωσδήποτε στην Φερράρα μετακόμισε και στην αυλή του Πίκου, στον οποίο μάλλον έμεινε λίγο χρόνο, επειδή ο Πίκος δολοφονήθηκε δια σφαγής, την ώρα που γονάτιζε ενώπιον του εσταυρωμένου.
Επαινέθηκε για την δεινότητα της γλώσσας του και την επιτήδεια τέχνη του, αλλά και ως γραμματικός και ρήτωρας.
Αδελφός του ήταν ο Γεώργιος Μόσχος, επίσης λόγιος, καθηγητής της ιατρικής και ρητορικής στην Κέρκυρα.
Ντέιβιντ Χέρμαν

Πρώτα χρόνια

Ο Ντέιβιντ Χέρμαν γεννήθηκε στην πόλη της Νέας Υόρκης και μεγάλωσε στο Washington Heights. Αποφοίτησε από το Fiorello H. LaGuardia High School of Music & Art and Performing Arts το 1987. Στη συνέχεια, παρακολούθησε το πρόγραμμα υποκριτικής στο SUNY Purchase.